b'\n_START_ARTICLE_\nJo\xc5\xbee Felc\n_START_SECTION_\n\xc5\xbdivljenje\n_START_PARAGRAPH_\nRojen je bil v idrijski rudarski dru\xc5\xbeini. Maturiral je leta 1960, leta 1966 pa je diplomiral na ljubljanski medicinski fakulteti ter 1973 opravil izpit iz nevropsihiatrije. Leta 1967 se je zaposlil v Psihiatri\xc4\x8dni bolni\xc5\xa1nici v Idriji, kjer je bil zaposlen kar 42 let (od 1973 do 2005 je bil tudi njen predstojnik). Nekaj let je bil glavni urednik slovenske psihiatri\xc4\x8dne revije Viceversa. Upokojil se je leta 2009. Bil je med najbolj priznanimi slovenskimi psihiatri. Iz svojega strokovnega podro\xc4\x8dja je objavil preko 100 \xc4\x8dlankov._NEWLINE_Za svoje delo je prejel ve\xc4\x8d nagrad (Nagrado Pre\xc5\xa1ernove dru\xc5\xbebe, Pirnatovo nagrado, Nagrado Jo\xc5\xbeefa Mraka ...)_NEWLINE_Poro\xc4\x8den je bil z zdravnico Alenko Hoefferle.\n_START_SECTION_\nLiterarno delo\n_START_PARAGRAPH_\nPrve pesmi je objavil v Dru\xc5\xbeini in Obzorniku Pre\xc5\xa1ernove dru\xc5\xbebe, prozo v Mladih potih, Na\xc5\xa1i sodobnosti, Idrijskih razgledih in reviji Kaplje katere je bil od leta 1966 do 1972 tudi glavni urednik; njeno politi\xc4\x8dno usodo je opisal v zborniku 20 let pozneje (1992). Novelam o mladostnem dozorevanju Dobro jutro svoboda (1971) je sledil roman o du\xc5\xa1evni stiski povratnika iz tujine Rimska cesta (1986). V pripovedi napisani v obliki kronike Du\xc5\xa1a imena (1991) pa predstavi socialne, du\xc5\xa1evne in eti\xc4\x8dne preizku\xc5\xa1nje ljudi v okolici Idrije med 2. svetovno vojno.'